ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-2610/97 υποβολή: Graham Watson (ELDR) προς το Συμβούλιο (1 Σεπτεμβρίου 1997)

Θέμα: Μέθοδοι βιολογικής γεωργίας

Θα δώσει ο ασκών την Προεδρία πληροφορίες για τον τωρινό γύρο διαπραγματεύσεων σχετικά τον κανονισμό για τα Ευρωπαϊκά Πρότυπα Βιολογικής Κτηνοτροφίας;

Αναγνωρίζει ο ασκών την Προεδρία τη μεγάλη ανησυχία που προκαλούν οι προτεινόμενοι προς το παρόν κανονισμοί σε πολλούς αγρότες, οι οποίοι έχουν ήδη στραφεί προς τις μεθόδους βιολογικής γεωργίας και σε εκείνους που επιθυμούν να στραφούν;

Απάντηση (17 Νοεμβρίου 1997)

Στις 29 Ιουλίου 1997, η Επιτροπή υπέβαλε στο Συμβούλιο πρόταση κανονισμού (COM(96)366) που συμπληρώνει, για τα ζωικά προϊόντα, τον κανονισμό (ΕΟΚ) αριθ. 2092/91 περί του βιολογικού τρόπου παραγωγής γεωργικών προϊόντων και των σχετικών ενδείξεων στα γεωργικά προϊόντα και στα είδη διατροφής.

Στις 12 Σεπτεμβρίου 1996, το Συμβούλιο ζήτησε για το θέμα αυτό τη γνώμη του Ευρωπαϊκού Κοινοβουλίου, το οποίο γνωμοδότησε κατά τη σύνοδο ολομελείας του της 14ης Μαΐου 1997.

Για να συνεχίσει τις εργασίες του, το Συμβούλιο αναμένει την τροποποιημένη πρόταση που θα υποβάλει η Επιτροπή αφού δώσει τη γνώμη του το Ευρωπαϊκό Κοινοβούλιο.

Το Συμβούλιο έχει πλήρη επίγνωση της σημασίας αυτής της πρότασης και σκοπεύει να ανταποκριθεί, με τον κανονισμό αυτόν, στις προσδοκίες των γεωργών που ασχολούνται με την ανάπτυξη της βιολογικής γεωργίας στον τομέα των ζωικών προϊόντων.
ΓΡΑΠΤΗ ΕΡΩΤΗΣΗ E-2601/97 υποβολή: Bill Miller (PSE) προς την Επιτροπή (1 Σεπτεμβρίου 1997)

Θέμα: Διεύρυνση της Ένωσης

Λαμβάνοντας υπόψη τα εμπόδια προς τη διεύρυνση εξαιτίας της έλλειψης θεσμικής μεταρρύθμισης στη Συνθήκη του Άμστερνταμ, θεωρεί η Επιτροπή ότι τα κεφάλαια που προορίζονταν για την υποστήριξη των χωρών της Κεντρικής και Ανατολικής Ευρώπης στη διαδικασία ένταξής τους στην Ευρωπαϊκή Ένωση θα πρέπει να παραταθούν για μεγαλύτερη χρονική περίοδο;

Απάντηση του κ. Van den Broek εξ ονόματος της Επιτροπής (6 Οκτωβρίου 1997)

Η Επιτροπή παραπέμπει στην απάντησή της στη γραπτή ερώτηση αριθ. 2599/97 ((βλέπε σελίδα 68. )) του Αξιότιμου Μέλους του Κοινοβουλίου. Στην έκθεσή της «Πρόγραμμα δράσης 2000» η Επιτροπή επέστησε την προσοχή στη σημασία της ενίσχυσης των θεσμικών οργάνων και της λειτουργίας τους, όπως προβλέπει το πρωτόκολλο για το μέλλον των οργάνων που επισυνάπτεται στο σχέδιο συνθήκης.

Το έργο της ολοκλήρωσης των αναγκαίων θεσμικών μεταρρυθμίσεων δυσχεραίνει τη διαδικασία διεύρυνσης, αλλά δεν την καθυστερεί αναγκαστικά. Η διάρκεια των προενταξιακών περιόδων θα εξαρτηθεί πρωτίστως από την επιτυχία των προσπαθειών τις οποίες επιθυμεί και δύναται να καταβάλει κάθε υποψήφια χώρα για να προετοιμάσει την προσχώρησή της. Με τις προτάσεις της για μία ενισχυμένη προενταξιακή στρατηγική, μεταξύ των οποίων συγκαταλέγονται η σύναψη εταιρικών σχέσεων προσχώρησης και ο διπλασιασμός της χρηματοδοτικής συνδρομής, η Επιτροπή κατέδειξε ότι έχει δεσμευτεί να παράσχει σε όλες τις υποψήφιες χώρες την αναγκαία συνδρομή.
ΓΡΑΠΤΗ ΕΡΩΤΗΣΗ E-2989/97 υποβολή: Nikitas Kaklamanis (UPE) προς την Επιτροπή (1 Οκτωβρίου 1997)

Θέμα: Αυθαίρετες κινήσεις της Τουρκίας στα Στενά

Σύμφωνα με δηλώσεις Τούρκων επισήμων, η Τουρκία έχει αρχίσει να κινείται προς την κατεύθυνση λήψης μονομερών μέτρων αναφορικά με τον έλεγχο της ναυσιπλοΐας στα Στενά του Βοσπόρου και τα Δαρδανέλλια, κάτι που έχει ξεσηκώσει αντιδράσεις ακόμη και από τους Τούρκους ναυτιλιακούς παράγοντες που τάσσονται υπέρ μίας διεθνούς λύσης επί του θέματος αυτού.

Ο Ι.Μ.Ο., εξάλλου, έχει ήδη διατυπώσει τη δυσαρέσκειά του για τις κινήσεις της τουρκικής κυβέρνησης που οδηγούν με μαθηματική ακρίβεια σε μείζονα κρίση στην περιοχή.

Άλλο ένα δείγμα της αποσταθεροποιητικής πρακτικής των τουρκικών αρχών είναι και η έναρξη ελέγχων στα πλοία που διέρχονται από τον Βόσπορο για τον εντοπισμό του ρωσικού αμυντικού συστήματος S-300, το οποίο η Κυπριακή Δημοκρατία παρήγγειλε και σκοπεύει να εγκαταστήσει στο νησί, στην προσπάθειά της να προστατευθεί από την ακόρεστη τουρκική βουλιμία.

Θα ήθελα να έχω την άποψη της Ευρωπαϊκής Επιτροπής σχετικά με τις αυθαίρετες ενέργειες των Τούρκων που στοχεύουν στην αλλαγή του καθεστώτος των Στενών, καθώς και να πληροφορηθώ τον τρόπο αντίδρασής της σε περίπτωση που η Τουρκία προβεί έμπρακτα σε μία τέτοια παράνομη ενέργεια.

Απάντηση του κ. Van den Broek εξ ονόματος της Επιτροπής (24 Οκτωβρίου 1997)

Σύμφωνα με τις πληροφορίες που συγκέντρωσε η Επιτροπή, οι τουρκικές αρχές δεν έχουν υπόψη τους να λάβουν μέτρα για την τροποποίηση του ελέγχου ναυσιπλοΐας στα στενά του Βοσπόρου και των Δαρδανελλίων.
ΓΡΑΠΤΗ ΕΡΩΤΗΣΗ E-3127/97 υποβολή: Gerardo Fernαndez-Albor (PPE) προς την Επιτροπή (13 Οκτωβρίου 1997)

Θέμα: Δράση της ΕΕ για την αντιμετώπιση των «σκουπιδιών» του διαστήματος

Οι χιλιάδες τα αντικείμενα κάθε είδους που περιφέρονται στο διάστημα προερχόμενα από παλιούς δορυφόρους και άλλους άχρηστους μηχανισμούς έχουν δημιουργήσει ένα ιδιαίτερα οξύ πρόβλημα που απαιτεί τη λήψη άμεσων μέτρων σε συλλογικό επίπεδο, ώστε να καταπολεμηθεί η αυξανόμενη παρουσία αυτού του είδους των απορριμάτων στο διαστημικό μας χώρο.

Η έλλειψη πρόβλεψης και συντονισμού των πολυάριθμων σχετικών ενεργειών είναι ο κοινός παρανομαστής που οδήγησε στο να καταστεί το διάστημα μιά τεράστια χωματερή, μεταλλικών κυρίως αντικειμένων των οποίων η αποσύνθεση έχει βλαβερές επιδράσεις στο γήινο οικοσύστημα.

Ποιά ήταν η πολιτική της Ευρωπαϊκής Ενωσης στο θέμα της εξάλειψης των «σκουπιδιών» του διαστήματος που περιφέρονται γύρο από τον πλανήτη μας και ποιές προτάσεις έχει υποβάλει ή προτίθεται να υποβάλει η Επιτροπή για να συμβάλει στην καταπολέμηση του προειρημένου προβλήματος σε παγκόσμιο επίπεδο;

Απάντηση του κ. Bangemann εξ ονόματος της Επιτροπής (3 Νοεμβρίου 1997)

Τα διαστημικά απορρίμματα στο διάστημα και οι πιθανές επιπτώσεις του στις δραστηριότητες που εκτελούνται στο διάστημα έχουν αποτελέσει θέμα σε διεθνές επίπεδο επί σειρά ετών.

Στην Ευρώπη, ήδη το 1986 το Συμβούλιο της Ευρωπαϊκής Υπηρεσίας Διαστήματος (ΕΥΔ) συγκρότησε ομάδα εργασίας ειδικών επί του θέματος των διαστημικών απορριμμάτων. Μετά από την έκθεση αυτής της ομάδας εργασίας τα κράτη μέλη της ΕΥΔ ενέκριναν ψήφισμα σχετικά με την πολιτική της ΕΥΔ όσον αφορά το θέμα των διαστημικών απορριμμάτων. Οι τρέχουσες δραστηριότητες της ΕΥΔ στο θέμα των διαστημικών απορριμμάτων αποσκοπούν στην ελαχιστοποίηση της δημιουργίας αυτών των απορριμμάτων, τον περιορισμό των κινδύνων στην επιφάνεια της γης λόγω της επανεισχώρησης αντικειμένων από το διάστημα, την συγκέντρωση όλων των απαραίτητων δεδομένων σχετικά με τα διαστημικά απορρίμματα, ώστε να αξιολογηθεί η έκταση του προβλήματος και οι επιπτώσεις του και να μελετηθούν οι νομικές πτυχές των διαστημικών απορριμμάτων.

Το 1993 η ΕΥΔ συγκρότησε την διϋπηρεσιακή επιτροπή συντονισμού για τα διαστημικά απορρίμματα (IADC, Inter Agency Space Debris Coordination) από κοινού με τις διαστημικές υπηρεσίες των ΗΠΑ, της Ρωσίας και της Ιαπωνίας. Οι υπηρεσίες διαστήματος της Γαλλίας, της Γερμανίας, του Ηνωμένου Βασιλείου και της Ινδίας προσχώρησαν αργότερα σε αυτήν την επιτροπή. Η IADC συγκεντρώνει όλες τις παγκοσμίως διαθέσιμες τεχνικές εμπειρίες και τεχνογνωσία σχετικά με τα διαστημικά απορρίμματα.

Από το 1994 τα διαστημικά απορρίμματα αποτελούν θέμα που εντάσσεται στην ημερήσια διάταξη των συνεδριάσεων της επιστημονικής και τεχνικής υποεπιτροπής της επιτροπής των Ηνωμένων Εθνών για τις ειρηνικές χρήσεις του απώτερου διαστήματος (COPUOS).

Η Επιτροπή παρακολουθεί και θα συνεχίσει να παρακολουθεί τις διεθνείς δραστηριότητες με σκοπό την επίτευξη συμφωνίας σχετικά με τους κανόνες και τις κατευθυντήριες γραμμές για δραστηριότητες στο διάστημα.
ΓΡΑΠΤΗ ΕΡΩΤΗΣΗ P-3087/97 υποβολή: Glyn Ford (PSE) προς την Επιτροπή (19 Σεπτεμβρίου 1997)

Θέμα: ΦΠΑ και πωλήσεις δίσκων

Λαμβανομένης υπόψη της θέσης της Ευρωπαϊκής Ένωσης όσον αφορά τις νάρκες κατά προσωπικού, προτίθεται η Επιτροπή να μιμηθεί τη βρετανική κυβέρνηση και να διασφαλίσει ότι όλα τα έσοδα που προέρχονται από την καταβολή του ΦΠΑ επί των πωλήσεων του δίσκου «Candle in the wind» θα διοχετευτούν στις ανάλογες φιλανθρωπίες;

Απάντηση του κ. Santer εξ ονόματος της Επιτροπής (7 Νοεμβρίου 1997)

Η απόφαση της κυβέρνησης του Ηνωμένου Βασιλείου σχετικά με τα έσοδα ΦΠΑ από την πώληση του δίσκου «Candle in the Wind» είναι αξιέπαινη. Σύμφωνα με την κοινοτική νομοθεσία περί του ΦΠΑ, κανένα αγαθό δεν μπορεί να απαλλαγεί αυθαίρετα από ΦΠΑ. Η Επιτροπή θεωρεί ότι θα χορηγηθεί αντίστοιχη αξία σε φιλανθρωπίες, υπό την τυπική μορφή δωρεάς εκ μέρους της κυβέρνησης.

Η Επιτροπή συμμετέχει ενεργά στην πολιτική εκστρατεία για την πλήρη απαγόρευση των ναρκών κατά προσωπικού και συγκαταλέγεται μεταξύ των κορυφαίων χορηγών για την εξουδετέρωση των ναρκών και τα συναφή έργα, συμπεριλαμβανομένης της παροχής βοήθειας στα θύματα ναρκών. Κατά τα τελευταία πέντε έτη, πάνω από 100 εκατ. ECU κοινοτικών κεφαλαίων χορηγήθηκαν για το σκοπό αυτό. Πάντως, όπως θα γνωρίζει το αξιότιμο μέλος του Κοινοβουλίου, η περί του ΦΠΑ κοινοτική νομοθεσία δεν επιτρέπει στην Επιτροπή να καταβάλλει σε φιλανθρωπίες έσοδα από ΦΠΑ. Εν πάση περιπτώσει, ο κοινοτικός προϋπολογισμός λαμβάνει ένα μόνο μέρος των εσόδων που προέρχονται από την καταβολή ΦΠΑ στα κράτη μέλη (περίπου 1/17ο στην περίπτωση του Ηνωμένου Βασιλείου).
ΓΡΑΠΤΗ ΕΡΩΤΗΣΗ E-3141/97 υποβολή: Alexandros Alavanos (GUE/NGL) προς την Επιτροπή (13 Οκτωβρίου 1997)

Θέμα: Φόροι και κοινωνικές εισφορές ως ποσοστό του ΑΕΠ

Στα στοιχεία της αναφοράς του Eurostat σχετικά με τους φόρους και τις κοινωνικές εισφορές ως ποσοστά του ΑΕΠ για το 1996 στις χώρες μέλη της ΕΕ, που δημοσιεύθηκαν στο EUROPE Νο 7049 της 3 Σεπτέμβρη 1997, δεν περιλαμβάνονται η Ελλάδα και η Πορτογαλία. Ερωτάται η Επιτροπή, αν η έρευνα αυτή αφορά την Ελλάδα και την Πορτογαλία; Αν όχι, τί στοιχεία διαθέτει για τους φόρους και τις κοινωνικές εισφορές ως ποσοστό του ΑΕΠ στις δύο αναφερόμενες χώρες;

Απάντηση του κ. de Silguy για λογαριασμό της Επιτροπής (3 Νοεμβρίου 1997)

Η έκθεση που αναφέρεται από το Europe αριθ. 7049 της 3ης Σεπτεμβρίου 1997 έχει τον τίτλο «Statistics in Focus, Economy and Finance, no 28/1997, Taxes and Social Contributions in the European Union - First results for 1996». Η έκθεση περιέχει στοιχεία σχετικά με τους φόρους και τις κοινωνικές εισφορές ως ποσοστού του ακαθάριστου εγχώριου προϊόντος (ΑΕγΧΠ) από το 1980 για όλα τα κράτη μέλη, και αναλύει ιδιαίτερα τα πρώτα προσωρινά αποτελέσματα για το 1996. Τα στοιχεία που δημοσιεύονται στην έκθεση βασίζονται σε προκαταρκτικά δεδομένα από τις στατιστικές υπηρεσίες των κρατών μελών.

Η Ελλάδα και η Πορτογαλία δεν παρείχαν στοιχεία για το 1996. Δεν υπάρχουν, επίσης, ελληνικά στοιχεία για το 1995. Έτσι, τα πιο πρόσφατα στοιχεία που διατίθενται στην έκθεση για την Ελλάδα και την Πορτογαλία αφορούν τα έτη 1994 και 1995, αντίστοιχα. Το ποσοστό των φόρων και των κοινωνικών εισφορών έφθασε το 31,8% του ΑΕγΧΠ στην Ελλάδα το 1994, και αντιστοιχούσε με το 36,2% του ΑΕγΧΠ στην Πορτογαλία το 1995.

Σύμφωνα με τα στοιχεία που εκτιμώνται από την Επιτροπή στο πλαίσιο των οικονομικών προβλέψεων της που πραγματοποιήθηκαν την άνοιξη του 1997, το ποσοστό των φόρων και των κοινωνικών εισφορών στο ΑΕγΧΠ αυξήθηκε κατά 1% περίπου το 1995 και παρέμεινε σταθερό το 1996. Στην Πορτογαλία, το αντίστοιχο ποσοστό αυξήθηκε κατά 1% το 1996.
ΓΡΑΠΤΗ ΕΡΩΤΗΣΗ E-3271/97 υποβολή: Marjo Matikainen-Kallstrφm (PPE) προς την Επιτροπή (20 Οκτωβρίου 1997)

Θέμα: Συνέπειες της κατάργησης της πώλησης αδασμολογήτων ειδών

Θα επιθυμούσα να πληροφορηθώ γιατί η Επιτροπή αντιτίθεται στην εκπόνηση μίας αμερόληπτης μελέτης σχετικά με τις συνέπειες της κατάργησης της πώλησης αδασμολογήτων ειδών π.χ. στην απασχόληση.

Δεδομένου ότι η Επιτροπή δεν θεωρεί απαραίτητη την εκπόνηση της εν λόγω μελέτης, μήπως η απόφαση περί κατάργησης της πώλησης αδασμολογήτων ειδών έχει ληφθεί μετά από αξιολόγηση των επιπτώσεων βάσει μη τεκμηριωμένων στοιχείων;

Απάντηση του κ. Monti εξ ονόματος της Επιτροπής (17 Νοεμβρίου 1997)

Το Αξιότιμο Μέλος του Κοινοβουλίου θα μπορούσε να ανατρέξει στις απαντήσεις που έδωσε η Επιτροπή στη γραπτή ερώτηση Ε-2777/97 του κ. Ilaskivi ((βλέπε σελίδα 65. )) καθώς και στις προφορικές ερωτήσεις Η-552/97 του κ. Anderson και Η-0409/97 της κας Banotti, κατά τον χρόνο υποβολής ερωτήσεων της συνόδου του Κοινοβουλίου του Ιουνίου 1997 και του Ιουλίου 1997 ((Συζητήσεις του Κοινοβουλίου (Ιουνίου 1997 και Ιουλίου 1997). ))
ΓΡΑΠΤΗ ΕΡΩΤΗΣΗ E-2445/97 υποβολή: Graham Watson (ELDR) προς την Επιτροπή (16 Iουλίου 1997)

Θέμα: Παροχή του Internet από την British Telecom

Στο προεκλογικό του πρόγραμμα το Εργατικό Κόμμα της Μεγάλης Βρετανίας υποσχέθηκε να παράσχει την πρόσβαση στο Internet απ' άκρου εις άκρον του ΗΒ. Προς τούτο, υπεγράφη σχετική συμφωνία με την British Telecom.

Τώρα που οι Εργατικοί είναι το κυβερνόν κόμμα στο ΗΒ, δεν θεωρεί η Επιτροπή ότι οποιαδήποτε συμφωνία αυτού του είδους παρέχει στην πράξη μονοπωλιακή θέση στην British Telecom σε ό,τι αφορά τη βασική παροχή του Internet; Προτίθεται μήπως η Επιτροπή να αναλάβει έρευνα ώστε να εξακριβωθεί εάν και κατά πόσο η ανωτέρω συμφωνία παραβιάζει το κοινοτικό δίκαιο στον τομέα του ανταγωνισμού;

Απάντηση του κ. Van Miert εξ ονόματος της Επιτροπής (15 Σεπτεμβρίου 1997)

Δεν διεξάχθηκαν καθόλου συζητήσεις με την Επιτροπή σχετικά με ενδεχόμενες επιπτώσεις προβλημάτων ανταγωνισμού οποιασδήποτε σχετικής συμφωνίας, είτε εκ μέρους της κυβερνήσεως του Ηνωμένου Βασιλείου, είτε της British Telecom (BT), είτε ενδιαφερομένων τρίτων. Εάν πρόκειται να εφαρμοστεί μια τέτοια συμφωνία, η Επιτροπή θα επιθυμούσε να εξετάσει, εφόσον είναι δυνατό, τις επιπτώσεις που θα μπορούσε να έχει βάσει των άρθρων 85 και 86 της συνθήκης ΕΚ και ενδεχομένως των άρθρων 5 και 90 της συνθήκης ΕΚ. Οποιοδήποτε μέρος θίγεται από κάποια σχετική συμφωνία δύναται, ασφαλώς, να απευθυνθεί στην Επιτροπή ή στην αρμόδια εθνική κανονιστική αρχή.

Στον τομέα του Ίντερνετ, η Επιτροπή έχει ήδη κινήσει έρευνα σχετικά με τις διευκολύνσεις πρόσβασης που ελέγχονται από δημόσιους φορείς τηλεπικοινωνιών για την παροχή υπηρεσιών του Ίντερνετ στο Ηνωμένο Βασίλειο και ορισμένα άλλα κράτη μέλη.
ΓΡΑΠΤΗ ΕΡΩΤΗΣΗ P-3326/97 υποβολή: Antonios Trakatellis (PPE) προς την Επιτροπή (15 Οκτωβρίου 1997)

Θέμα: Ελληνικό Κοινοτικό Πλαίσιο Στήριξης: Έργα Εγνατία Οδός και Μετρό Θεσσαλονίκης

Στο πλαίσιο του 2ου Κοινοτικού Πλαισίου Στήριξης (ΚΠΣ) 1994-1999 για την Ελλάδα περιλαμβάνονται, μεταξύ άλλων, η κατασκευή της Εγνατίας Οδού, έργο μεγάλης στρατηγικής σημασίας για την ανάπτυξη διευρωπαϊκών δικτύων στην Ελλάδα και στην Ευρωπαϊκή Ένωση και το Μετρό Θεσσαλονίκης, έργο σημαντικό για πόλη ενός εκατομμυρίου κατοίκων με μεγάλα κυκλοφορικά προβλήματα που επιβαρύνουν σημαντικά το περιβάλλον. Έχοντας υπόψη την καθυστέρηση της απορρόφησης από πλευράς Ελλάδας κοινοτικών κονδυλίων του ΚΠΣ σε πολλούς αναπτυξιακούς άξονες και προγράμματα, η Ελληνική Κυβέρνηση παρουσίασε προτάσεις για τη μεταφορά πιστώσεων από ορισμένα προγράμματα σε άλλα. Μεταξύ αυτών των προτάσεων υπάρχει και η πρόταση μεταφοράς άνω των 100 δισ. Δρχ. από το έργο της Εγνατίας Οδού και 27 δισ. Δρχ. από το έργο Μετρό Θεσσαλονίκης.

Είναι στις προθέσεις της Επιτροπής η μεταφορά κονδυλίων για τα εν λόγω έργα που είναι σημαντικά, και εάν ναι, ποιό είναι το σκεπτικό;

Με δεδομένη την άσχημη εμπειρία στην Ελλάδα, ότι έργο που δεν αρχίζει να πραγματοποιείται, ποιά είναι η θέση της Επιτροπής στις προθέσεις μεταφοράς κονδυλίων της Ελληνικής Κυβέρνησης, οι οποίες οδηγούν ουσιαστικά στη ματαίωση του Μετρό Θεσσαλονίκης;

Λαμβάνοντας υπόψη ότι τα έργα της Εγνατίας Οδού έχουν ήδη αρχίσει και βρίσκονται σε εξέλιξη, πως εκτιμά η Επιτροπή την αίτηση της μεταφοράς κονδυλίων που θα επιβραδύνουν την ολοκλήρωσή της;

Δεν ακυρώνεται οσιαστικά με την πρόταση μεταφοράς κονδυλίων το στρατηγικό και οικονομικό όφελος που θα προέκυπτε από την περάτωση της Εγνατίας Οδού μέσα στην πενταετία (1994-1999) και με απροσδιόριστο πλέον το χρόνο της ολοκλήρωσής της;

Απάντηση της κ. Wulf-Mathies εξ ονόματος της Επιτροπής (7 Νοεμβρίου 1997)

Η Επιτροπή επιβεβαιώνει ότι έλαβε τις προτάσεις των ελληνικών αρχών που αφορούν, μεταξύ άλλων, τη μεταφορά προς άλλα έργα 100 δις. δραχμών (περίπου 330 εκατ. ECU) που προβλέπονται στο πλαίσιο του κοινοτικού πλαισίου στήριξης (ΚΠΣ) ΙΙ για τον άξονα της Εγνατίας και 27 δις δραχμές (περίπου 90 εκατ. ECU) που προβλέπονται για το μετρό της Θεσσαλονίκης. Οι προτάσεις αυτές εξετάζονται αυτή τη στιγμή από την Επιτροπή και θα συζητηθούν στην επόμενη συνεδρίαση της επιτροπής παρακολούθησης του ΚΠΣ.

Η θέση της Επιτροπής για τη μεταφορά πιστώσεων από το έργο «μετρό της Θεσσαλονίκης» αναλύθηκε ήδη στην απάντησή της στην προφορική ερώτηση Η-741/97, κατά την ώρα των ερωτήσεων στης σύνοδο του Κοινοβουλίου τον Οκτώβριο 1997 ((Συζητήσεις του Κοινοβουλίου (Οκτώβριο 1997). )).

Σε ό,τι αφορά τη μείωση των πιστώσεων που προτείνεται για την Εγνατία, η Επιτροπή έχει ήδη διατυπώσει στις ελληνικές αρχές τις σοβαρές της επιφυλάξεις. Πράγματι, σύμφωνα με τα στοιχεία που έχει στη διάθεσή της, το έργο αυτό θα μπορούσε να ολοκληρωθεί στο πλαίσιο του ισχύοντος ΚΠΣ με την απορρόφηση των σχετικών πιστώσεων.
ΓΡΑΠΤΗ ΕΡΩΤΗΣΗ E-3078/97 υποβολή: Jesϊs Cabezσn Alonso (PSE) προς την Επιτροπή (2 Οκτωβρίου 1997)

Θέμα: Εξωεδαφική νομοθεσία των Ηνωμένων Πολιτειών

Σε ποό σημείο βρίσκεται η συνεργασία Ευρωπαϊκής Ένωσης - Ηνωμένων Πολιτειών για την επίτευξη πλήρους συνεννόησης σχετικά με την ανάγκη να καταργήσει ή να μην εφαρμόσει η χώρα αυτή τους εξωεδαφικού χαρακτήρα νόμους της;

Απάντηση του Sir Leon Brittan εξ ονόματος της Επιτροπής (21 Οκτωβρίου 1997)

Ένα δείγμα των προσπαθειών που καταβάλλει η Κοινότητα να πείσει τις Ηνωμένες Πολιτείες να πάψουν να θεσπίζουν νομοθεσία με εξωεδαφικές συνέπειες αποτελεί η συνεννόηση που επετεύχθη μεταξύ της Κοινότητας και των Ηνωμένων Πολιτειών στις 11 Απριλίου 1997 σχετικά με τη μεταξύ τους διαφορά για τους λεγόμενους νόμους Helms-Burton και D'Amato, τους οποίους θέσπισαν οι Ηνωμένες Πολιτείες και οι οποίοι έχουν εξωεδαφικές συνέπειες, κατά το ότι έχουν ως πρόθεση ή ως συνέπεια να επηρεάσουν τη συμπεριφορά των κοινοτικών επιχειρήσεων που επεκτείνουν τη δραστηριότητά τους στην Κούβα, τη Λιβύη ή το Ιράν.

Σύμφωνα με την ως άνω συνεννόηση, η Κοινότητα δέχθηκε να αναστείλει τη διαδικασία που είχε κινήσει στο πλαίσιο του Παγκόσμιου Οργανισμού Εμπορίου (ΠΟΕ) κατά των Ηνωμένων Πολιτειών λόγω του νόμου Helms-Burton. Όσον αφορά τις Ηνωμένες Πολιτείες, θεωρείται ότι θα εξακολουθήσουν να απέχουν από την εφαρμογή του Τίτλου III και ότι θα δεσμευθούν να συνεργαστούν με το Κογκρέσο, ώστε να καταστεί δυνατή η παρέκκλιση από τον Τίτλο IV του νόμου Helms-Burton. Όσον αφορά τον νόμο D'Amato, οι Ηνωμένες Πολιτείες συμφώνησαν να συνεργαστούν με την Κοινότητα, προκειμένου να πληρωθούν οι προϋποθέσεις, ώστε να παραχωρηθεί παρέκκλιση στην Κοινότητα.

Συγχρόνως, με τη συνεννόηση καλούνται η Κοινότητα και οι Ηνωμένες Πολιτείες να θεσπίσουν τους δέοντες μηχανισμούς, ώστε να εμποδίζεται και να αποτρέπεται μελλοντικά η πραγματοποίηση επενδύσεων σε οποιοδήποτε κράτος έχει κατάσχει ή εθνικοποιήσει τέτοιες επενδύσεις, κατά παράβαση του διεθνούς δικαίου, και η σύναψη μεταγενέστερων συμφωνιών σε σχέση με τις καλυπτόμενες από τον μηχανισμό επενδύσεις. Επιπροσθέτως και παράλληλα με τα ανωτέρω, στο πλαίσιο της συνεννόησης απευθύνεται έκκληση στην Κοινότητα και τις Ηνωμένες Πολιτείες να εργαστούν από κοινού για να αντιμετωπίσουν και να επιλύσουν, βασιζόμενες σε κοινές αρχές, τα ζητήματα των αντικρουόμενων αρμοδιοτήτων και του αποκλεισμού με εξωεδαφικές συνέπειες που επιβάλλεται στις δευτερογενείς επενδύσεις.
ΓΡΑΠΤΗ ΕΡΩΤΗΣΗ E-3308/97 υποβολή: Florus Wijsenbeek (ELDR) προς την Επιτροπή (20 Οκτωβρίου 1997)

Θέμα: Η ανάγκη ίδρυσης ευρωπαοκού σχολείου στη Χάγη

Γνωρίζει η Επιτροπή ότι το προσωπικό της Ευρωπαϊκής Υπηρεσίας Διπλωμάτων Ευρεσιτεχνίας στο Rijswijk δεν έχει στη διάθεσή του ευρωπαϊκό σχολείο, αντίθετα προς το προσωπικό της κεντρικής έδρας της εν λόγω υπηρεσίας, στο Μόναχο που διαθέτει όλες τις αναγκαίες παροχές ευρωπαϊκού σχολείου;

Κρίνει η Επιτροπή ότι η ίδρυση ευρωπαϊκού σχολείου θα ήταν προς το συμφέρον των παιδιών της Ευρωπαϊκής Υπηρεσίας Διπλωμάτων Ευρεσιτεχνίας, στο Rijswijk, της Ευρωπαϊκής Υπηρεσίας Διαστήματος, στο Noordwijk και της Europol, στα προάστεια της Χάγης;

Εάν ναι, προτίθεται η Επιτροπή να έλθει σε επαφή με τις ενεχόμενες εθνικές αρχές που θα ήταν αρμόδιες επί του θέματος;

Εάν όχι, για ποιό λόγο;

Μπορεί επίσης να αναφέρει η Επιτροπή εάν προβλέπεται η ίδρυση ευρωπαϊκού σχολείου και σε άλλες πόλεις (Δουβλίνο, Αλικάντη, Κοπενχάγη κλπ.), στις οποίες έχουν εγκατασταθεί ανάλογες υπηρεσίες το 1992;

Απάντηση του κ. Liikanen εξ ονόματος της Επιτροπής (17 Νοεμβρίου 1997)

Το πρωτόκολλο σχετικά με τη δημιουργία ευρωπαϊκών σχολείων της 13ης Απριλίου 1962 ορίζει ότι ιδρύματα με τίτλο «Ευρωπαϊκό σχολείο» μπορούν να δημιουργηθούν για την κοινή εκπαίδευση και διδασκαλία του προσωπικού των Ευρωπαϊκών Κοινοτήτων στην επικράτεια των συμβαλλομένων μερών.

Παρά τη διάταξη αυτή, πρόσθετο πρωτόκολλο που υπογράφηκε στις 15 Σεπτεμβρίου 1975 προβλέπει τη δυνατότητα δημιουργίας ευρωπαϊκού σχολείου στο Μόναχο για την κοινή εκπαίδευση και διδασκαλία του προσωπικού της Ευρωπαϊκής Υπηρεσίας Διπλωμάτων Ευρεσιτεχνίας. Το σχολείο αυτό δημιουργήθηκε το 1977. Το προαναφερθέν πρωτόκολλο δεν προβλέπει τη δημιουργία ευρωπαϊκού σχολείου στο Rijswijk.

Η Επιτροπή κρίνει ότι δεν υπάγεται στην αρμοδιότητά της να λάβει την πρωτοβουλία ώστε να δημιουργηθούν νέα ευρωπαϊκά σχολεία για την κάλυψη των αναγκών μη κοινοτικών οργανισμών. Εξάλλου όταν πρόκειται για αποκεντρωμένους και κοινοτικούς οργανισμούς όπως οι υπηρεσίες του Δουβλίνου, του Αλικάντε και της Κοπεγχάγης που αναφέρονται στη γραπτή ερώτηση που θέτει το Αξιότιμο Μέλος του Κοινοβουλίου, η Επιτροπή μπορεί να στηρίξει την αίτηση για σύσταση ευρωπαϊκού σχολείου, εάν κριθεί αναγκαία, για την ορθή λειτουργία των οργανισμών αυτών και αν πληρούνται τα κριτήρια που πρέπει να ληφθούν υπόψη (ικανός σχολικός πληθυσμός, διάθεση εγκαταστάσεων από το κράτος μέλος υποδοχής, προϋπολογισμός).

Εν πάση περιπτώσει η σύσταση νέων ευρωπαϊκών σχολείων πρέπει να αποφασίζεται ομόφωνα από το Ανώτατο Συμβούλιο, διακυβερνητικό οργανισμό που αποτελείται από τους υπουργούς των κρατών μελών που είναι αρμόδιοι για την παιδεία ή τις πολιτιστικές σχέσεις με το εξωτερικό, του οποίου η Επιτροπή αποτελεί μέλος.
ΓΡΑΠΤΗ ΕΡΩΤΗΣΗ P-3044/97 υποβολή: Olivier Dupuis (ARE) προς την Επιτροπή (16 Σεπτεμβρίου 1997)

Θέμα: Μετατόπιση πληθυσμού προς το Chittagong Hill Tracts

Οι παρατηρήσεις του Ευρωπαϊκού Κοινοβουλίου στη θέση Β7-301 του Προϋπολογισμού «Οικονομική συνεργασία με τις αναπτυσσόμενες χώρες της Ασίας» διευκρινίζουν ότι ένα μέρος των πιστώσεων που προορίζονται για το Μπαγκλαντές θα πρέπει να διατεθεί για τον επαναπατρισμό των αποίκων μπεγκάλι στα εδάφη τους. Ποιές πρωτοβουλίες ανέλαβε η Επιτροπή κατά το 1997 και ποιές πρωτοβουλίες προτίθεται να λάβει στο μέλλον προκειμένου να δώσει συνέχεια στην ως άνω υπόδειξη του Κοινοβουλίου; Έχει αρχίσει η Επιτροπή τις σχετικές διαπραγματεύσεις με τις αρχές του Μπαγκλαντές; Διαθέτει η Επιτροπή πληροφορίες σχετικά με την εξέλιξη της κατάστασης στο Chittagong Hill Tracts, ειδικότερα εις ό,τι αφορά το θέμα των ανθρωπίνων δικαιωμάτων;

Απάντηση του κ. Marin εξ ονόματος της Επιτροπής (1 Οκτωβρίου 1997)

Η Επιτροπή έλαβε υπό σημείωση την παρατήρηση του Κοινοβουλίου για το κονδύλιο του προϋπολογισμού Β7-301, διευκρινίζοντας ότι ένα τμήμα του προϋπολογισμού θα πρέπει να χορηγηθεί για την επανεγκατάσταση των άποικων Bengali της Chittagong Hill Tracts πίσω στις πεδιάδες.

Ωστόσο, αν και η Επιτροπή σκοπεύει να υποστηρίξει την εφαρμογή της ειρηνευτικής διαδικασίας, είναι ακόμα πρόωρο να εξεταστεί η προετοιμασία και εφαρμογή του προγράμματος στο Chittagong Hill Tracts, ενώ συνεχίζονται οι διαπραγματεύσεις μεταξύ των αρχών του Μπανγκλαντές και των αρχηγών των φυλών και ενώ οι πολιτικές συνθήκες και οι συνθήκες ασφάλειας δεν είναι ευνοϊκές για την εξωτερική βοήθεια.

Ο έκτος γύρος των διαπραγματεύσεων μεταξύ των αρχών του Μπανγκλαντές (εθνική επιτροπή) και της πολιτικής πτέρυγας του Shanti Bahini πρόκειται να αρχίσει σύντομα και αναμένεται να οδηγήσει στην υπογραφή της ειρηνευτικής διαδικασίας.

Η Επιτροπή παρακολουθεί την κατάσταση από κοντά.